Predkladacia správa

	Rozpisom záväzných ukazovateľov štátneho rozpočtu na rok 2002 listom Ministerstva financií Slovenskej republiky zo dňa 15. januára 2002 číslo 203/2002-44 boli Ministerstvu spravodlivosti Slovenskej republiky účelovo určené rozpočtové prostriedky vo výške 47 455 tis. Sk na realizáciu zákona o vyšších súdnych úradníkoch.

	Rozpočtové prostriedky boli rozpísané v kategórii 630 – Tovary a ďalšie služby.

	Uznesením vlády Slovenskej republiky č. 1012 zo 4. 9. 2002 boli pre rok 2002 z tejto kategórie určené prostriedky vo výške 5 200 tis. Sk na činnosť Kancelárie súdnej rady Slovenskej republiky. Rozpočtové opatrenie bolo vydané Ministerstvom financií Slovenskej republiky listom číslo 17256/2002-44 zo dňa 17. 9. 2002. Na základe uvedeného je v rezortnom rozpočte určených na účel finančného zabezpečenia zákona o vyšších súdnych úradníkoch čiastka 42 255 tis. Sk.

	Zákon o vyšších súdnych úradníkoch nadobudol účinnosť 1. 9. 2002. Prihliadnuc k postupom stanoveným zákonom o štátnej službe č. 312/2001 Z. z. na prijatie nových štátnych zamestnancov a účinnosti vyhlášky Ministerstva spravodlivosti Slovenskej republiky č. 498/2002 Z. z., ktorou sa ustanovujú podrobnosti o výberovom konaní na obsadenie štátnozamestnaneckých miest na súdoch, od 1. 9. 2002 rezort prijme k 1. 11. 2002 na okresných a krajských súdoch 186 (vo fyzických osobách) vyšších súdnych úradníkov – štátnych zamestnancov. 

	Ministerstvo spravodlivosti Slovenskej republiky listom číslo 145/2002-42 zo dňa 17. 9. 2002 požiadalo Ministerstvo financií Slovenskej republiky o vykonanie rozpočtového opatrenia na zavedenie inštitútu vyšších súdnych úradníkov na súdoch Slovenskej republiky v roku 2002 vo výške 10 164 tis. Sk. 

	Pre zavedenie inštitútu vyššieho súdneho úradníka na Najvyššom súde Slovenskej republiky sa požadovali výdavky vo výške 764 tis. Sk.

Rekapitulácia použitia účelovo určených rozpočtových prostriedkov na vyšších súdnych úradníkov:

-	Rozpis rozpočtu na rok 2002 ..................................................	47 455 tis. Sk
-	Činnosť Kancelárie Súdnej rady Slovenskej republiky  ...........  -   5 200 tis. Sk
-	Zavedenie inštitútu vyššieho súdneho úradníka  ....................  - 10 928 tis. Sk
z toho: pre Najvyšší súd Slovenskej republiky  .......................	      764 tis. Sk 
______________________________________________________________________________   

ZOSTATOK	..................................................................................	 31 327 tis. Sk

	Zostatok rozpočtových prostriedkov určených na vyšších súdnych úradníkov vo výške 31 327 tis. Sk je potrebné ponechať v kategórii 630 – Tovary a ďalšie služby a súčasne zrušiť ich účelovú viazanosť.

	Na odôvodnenie tejto požiadavky sa uvádza, že kategóriou 630 – Tovary a ďalšie služby sa zabezpečujú základné funkčné činnosti v oblasti prevádzky súdov Slovenskej republiky. Rezortný rozpočet v tejto kategórii pokrýva potreby súdov len  čiastkovo, čo spôsobuje v mnohých prípadoch uprednostňovanie úhrad prevádzkovo-operatívnej činnosti na úkor výdavkov vyplývajúcich z rozhodovacej činnosti súdov Slovenskej republiky.

	Štruktúra výdavkov v tejto kategórii je rôznorodá a pokrýva zabezpečenie činnosti súdov od úhrad za energie, poštovného, telekomunikačných poplatkov, nájomného, nákup materiálu (papier, tlačivá, doručenky, tonery), údržbu budov súdov až po úhrady účastníkom súdneho konania (advokátom, notárom, znalcom, svedkom, prísediacim).

	Schválený rozpočet kapitoly na rok 2002 v tejto oblasti výdavkov je v porovnaní s rokom 2001 nižší a nezohľadňuje cenové vplyvy materiálov a služieb.

	Na základe uvedeného je optimálne realizovať krytie rozpočtových potrieb rezortu do konca roka 2002 uvoľnením viazanosti zostatku rozpočtových prostriedkov účelovo určených na realizáciu zákona o vyšších súdnych úradníkoch. Predmetný návrh je motivovaný elimináciou neuhradených platieb, ktoré v prípade negatívneho rozhodnutia vlády dosiahnu výšku 30 – 40 mil. Sk.

	Zrušenie účelovej viazanosti nemá dopad na štátny rozpočet. Ide o inú formu užitia rozpočtových prostriedkov v rámci kapitoly Ministerstva spravodlivosti Slovenskej republiky.

	Materiál z titulu časovej a vecnej neodkladnosti nebol predložený na medzirezortné pripomienky.